Východná brána antického mesta Filipopol

Východná brána antického mesta Filipopol () sú ruiny východnej brány antického mesta Filipopol a priľahlých stavieb nachádzajúce sa na hranici severovýchodnej časti architektonickej rezervácie Starý Plovdiv na úpätí pahorku Nebet tepe v meste Plovdiv v Plovdivskej oblasti v južnom Bulharsku.

História a charakteristika 
Východná brána je jedna z troch známych brán antického mesta Filipopol (dochovali sa ešte zvyšky južnej a severnej brány) a je zo všetkých najviac preskúmaná. Brána samotná, k nej vedúca ulica, okolité budovy a hradby boli postavené v druhej polovici 2. storočia na príkaz rímskeho cisára Marka Aurélia, keďže v tom čase hrozili Plovdivu nájazdy Markomanov, ktorí sa ale nakoniec k mestu nedostali. Komplex bol neskôr  rekonštruovaný počas 4. a čiastočne aj 5. storočia, kedy boli zbúrané časti hradieb. Cez bránu viedla jedna z hlavných rímskych ciest na území Trákie, ktorá spájala Filipopol s Byzantionom. Odkrytá je ulica vedúca k bráne, široká 13,20 metra, postavená z veľkých kamenných blokov, ktorá bola lemovaná z obidvoch strán kolonádou stĺpov, bohato zdobených v korintskom štýle. Dochovali sa aj zvyšky niektorých okolitých budov a brány samotnej. Nie je úplne jasné, aký účel mali v minulosti okolité budovy, predpokladá sa však, že mohli slúžiť ako kasárne, alebo vojenská nemocnica. Komplex okolo brány bol odkrytý v 70. rokoch 20. storočia.

Galéria

Referencie

Iné projekty 

Archeologické lokality v Bulharsku
Stavby v Plovdive
Philippopolis (Trácia)